‘Ek gaan nie hul lam ter slagting wees nie,’ sê ANC-LPDr. Makhosi Khoza, ANC-LP (Foto: Facebook) Makhosi Khoza, ANC-LP, het haar party Vrydag veroordeel ná ŉ verklaring deur die hoofsweep van die party wat gesê het sy is “buite orde” nadat sy met ŉ publisiteitsveldtog begin het ná die party se nasionale beleidskonferensie. “Ek sal nie hul lam ter slagting wees nie,” het sy aan die African News Agency gesê tydens ŉ telefoongesprek in reaksie op die verklaring deur Jackson Mthembu, wat Vrydagmiddag uitgereik is. Khoza het gesê Mthembu het haar Vrydagoggend gevra of sy bereid is om “die gevolge te dra” van haar optrede by die beleidskonferensie. “Ek weet hulle gaan my aankla, hy het dit vir my gesê, maar hy het nooit gesê dat hy dié verklaring gaan uitreik nie,” het Khoza verduidelik. Mthembu het in die verklaring gesê die party veroordeel die feit dat Khoza “besluit het om haar eie perskonferensie te hou op die kantlyn van die beleidskonferensie”. “Comrade Khoza is as ŉ lid van die ANC se parlementêre koukus na die beleidskonferensie uitgenooi en is dus buite orde om deel te neem aan parallelle aktiwiteite op die kantlyn van die beleidskonferensie oor inhoud wat niks met die konferensie te doen het nie,” lui die verklaring. Khoza het by die konferensie aan eNCA gesê sy het ŉ brief aan Baleka Mbete, speaker van die parlement, gestuur en versoek dat sy “mooi sal dink” wanneer sy besluit oor ŉ geheime stemming wanneer die mosie van wantroue in pres. Jacob Zuma gedebatteer word. Sy wag nog steeds vir ŉ reaksie, het sy aan ANA gesê. Mthembu het in Vrydag se verklaring gesê die party het dit reeds duidelik gemaak dat daar van LP’s verwag word om teen die mosie van wantroue te stem. “Ons het dit deurgaans bekend gemaak dat ons nie saam met die opposisie sal stem om ons ANC-regering uit die amp te verwyder nie, ongeag of dié mosie deur ŉ geheime of oop stemming gehou word. “ANC-LP comrade dr. Makhosi Khoza het intussen die afgelope week met ŉ publisiteitsveldtog begin waar sy sê dat sy nie in ooreenstemming met die ANC gaan stem tydens die mosie van wantroue nie.” Mthembu het gesê Khoza het ANC-LP’s in ŉ “negatiewe lig gestel” met haar onderhoude deur te sê dat sy twyfel of die ANC-LP’s die “nodige moraliteit het om hul eie besluite te maak”. Hy het gesê die party neem “ernstig aanstoot” deur die verklaring, aangesien dit die kaliber van ANC-LP’s bevraagteken. Khoza het aan ANA gesê sy respekteer Mthembu en bevraagteken nie sy outoriteit nie, maar dat hy nie die omstandighede van haar uitlatings in ag geneem het nie. “Ek het reageer op dit wat [polisieminister Fikile] Mbalula gesê het,” het sy verduidelik. Mbalula het tydens die konferensie diegene in die ANC, wat teen die ANC stem, met “selfmoordbomaanvallers” vergelyk. Khoza het gesê uitsaaier eNCA wou by haar weet of sy kommentaar het oor Mbalula se uitlatings en sy het haar reaksie gegee. “Indien ŉ lid van die ANC en die minister van polisie dit wat ek gesê het, of mense soos ek wat deurgaans doodsdreigemente ontvang en deurgaans geïntimideer word, met selfmoordbomaanvallers vergelyk, wie gaan my beskerm as die polisie nie eers reageer op die twee kriminele sake wat ek aanhangig gemaak het nie?” het sy gesê. Ondanks versoeke vir lyfwagte, het Khoza gesê Mbete het nog nie hierop reageer nie. Sy het gesê Mthembu het nêrens in sy verklaring genoem dat hy ook met Mbalula oor sy uitlatings sal praat nie. “Ek gaan nie die lam ter slagting wees nie – waar mense my as ŉ ongedissiplineerde persoon beskou nie,” het Khoza bygevoeg. Sy het gesê dit wil voorkom of Mthembu onder druk is om uitsprake teen haar te maak om ŉ rede te hê om ŉ klag teen haar te lê. “Ek het vir hom gesê ek is gereed om die gevolge te dra en het vir hom verduidelik wat die konteks van my uitlatings was.” Sy het gesê sy sal ook op haar Facebook-blad reageer, “want dit is die enigste platform wat ek kan gebruik”.